Ir-Regolament tal-Kummissjoni (KE) Nru 38/1999
tat-8 ta’ Jannar 1999
li jissupplimenta l-Anness mar-Regolament (KE) Nru 2400/96 dwar id-dħul ta’ ċerti ismijiet fir-"Reġistru ta’ denominazzjoni protetta ta’ oriġini u indikazzjonijiet ġeografiċi protetti" pprovvdut bir-Regolament tal-Kunsill(KEE) Nru 2081/92 dwar il-protezzjoni ta’ l-indikazzjonijiet ġeografiċi u d-denominazzjoni ta' l-oriġini għall-prodotti u l-oġġetti ta' l-ikel agrikoli
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi I-Komunità Ewropea,
Wara li kkunsidrat ir-Regolament tal-Kunsill (KEE) Nru 2081/92 ta' l-14 ta’ Lulju 1992 dwar il-protezzjoni ta’ l-indikazzjonijiet ġeografiċi u d-denominazzjoni ta' l-oriġini għall-prodotti u l-oġġetti ta' l-ikel agrikoli [1], kif l-aħħar emendat bir-Regolament (KE) Nru 1068/97 [2], u b’mod partikolari l-Artikolu 7(5)(b) tiegħu,
Billi, skond l-Artikolu 5 tar-Regolament (KEE) Nru 2081/92, Franza bagħtet lill-Kummissjoni applikazzjoni għar-reġistrazzjoni ta’ isem bħala isem ta' l-oriġini;
Billi, skond l-Artikolu 6(1) tiegħu, l-applikazzjoni nstabet li tħares dan ir-Regolament, u b’mod partikolari li fiha t-tagħrif kollu meħtieġ skond l-Artikolu 4 tiegħu;
Billi l-Kummissjoni rċeviet dikjarazzjoni ta’ oġġezzjoni skond l-Artikolu 7 ta’ dan ir-Regolament wara l-pubblikazzjoni ta' l-isem fl-Anness ma' hawn fil-Ġurnal Uffiċjali tal-Komunitajiet Ewropej [3]; billi din l-oġġezzjoni kienet ikkunsidrata bħala fondata kif approprjat u għalhekk ammissibbli;
Billi skond l-Artikolu 7(5) ta’ dan ir-Regolament il-Kummissjoni staqsiet lill-Istati Membri interessati sabiex ifittxu ftehim; billi ma ntlaħaq l-ebda ftehim u huwa għalhekk għall-Kummissjoni li tieħu deċiżjoni dwar ir-reġistrazzjoni ta' l-isem fil-kwistjoni;
Billi l-Kummissjoni kkunsidrat b'attenzjoni il-probabbiltà attwali ta' konfużjoni;
Billi jirriżulta illi fil-fatt ma teżisti l-ebda probabbiltà’ ta' konfużjoni bejn l-isem Rocamadour u l-prodott b'dan l-isem u l-isem Romadur u l-prodott b'dan l-isem; billi għalkemm iż-żewġ prodotti huma ġobnijiet huwa faċli li jiġu ddifferenzjati skond l-apparenza u t-tip minn barra; billi r-Rocamadour huwa ġobon tal-mogħża żgħir u artab ħafna, b’qoxra naturali li tikkonsisi minn strijata, kemmxejn bellusija, ta’ kulur abjad li jagħti fil-krema u għandu l-għamla tonda li tiżen bejn wieħed u ieħor 35 gramma; billi r-Romadur huwa ġobon artab tal-baqra b’qoxra kannella safranija li tagħti fl-aħmar u li ġeneralment għandu l-għamla rettangolari jew ta’ dada u jiżen bejn it-80 u l-180 gramma;
Billi l-isem Romadur jista’ għalhekk jissokta jintuża;
Billi l-isem "Rocamadour" għandu għalhekk jiddaħħal fir-"Reġistru ta’ denominazzjoni protetta ta’ oriġini u indikazzjonijiet ġeografiċi protetti" bħala isem ta' l-oriġini protett fil-livell Komunitarju;
Billi l-Anness ma’ hawn jissupplimenta l-Anness mar-Regolament tal-Kummissjoni (KE) Nru 2400/96 [4], kif l-aħħar emendat bir-Regolament (KE) Nru 2784/98 [5];
Billi l-miżuri pprovduti f’dan ir-Regolament huma skond l-opinjoni tal-Kumitat dwar l-Indikazzjonijiet Ġeografiċi u d-Denominazzjoni ta' l-Oriġini,
ADOTTAT DAN IR-REGOLAMENT:
L- Artikolu 1
L-isem fl-Anness ma’ hawn huwa hawnhekk miżjud fl-Anness mar-Regolament (KE) Nru 2400/96 u mdaħħal fir-"Reġistru ta’ denominazzjoni protetta ta’ oriġini u indikazzjonijiet ġeografiċi protetti" pprovdut bl-Artikolu 6(3) tar-Regolament (KEE) Nru No 2081/92 bħala denominazzjoni ta' l-oriġini protett (IOP).
L- Artikolu 2
Dan ir-Regolament għandu jidħol fis-seħħ fil-jum tal-pubblikazzjoni tiegħu fil-Ġurnal Uffiċjali tal-Komunitajiet Ewropej.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussel, fit-8 ta’ Jannar 1999.